ทุ่มงบกลางปี 1.9 แสนล้าน คลังเทหมดหน้าตักกระตุ้นเศรษฐกิจปีหน้า
ครม.เห็นชอบจัดทำงบประมาณกลางปี 2560 พุ่งแตะ 190,000 ล้านบาท มาจากการกู้เงินชดเชยขาดดุล 162,921 ล้านบาท ภาษีและรายได้อีก 27,078 ล้านบาท เพื่อให้กลุ่มจังหวัดใช้พัฒนาเศรษฐกิจภายใน 100,000 ล้านบาท และกองทุนหมู่บ้านกว่า 60,000 ล้านบาท ส่วนช็อปช่วยชาติรอเข้า ครม.สัปดาห์หน้า,นายสมศักดิ์ โชติรัตนะศิริ ผู้อำนวยการสำนักงบประมาณ เปิดเผยว่า ที่ประชุมคณะรัฐมนตรี (ครม.) เห็นชอบการจัดทำงบประมาณรายจ่ายเพิ่มเติมประจำปีงบประมาณ 2560 จำนวน 190,000 ล้านบาท โดยมีแหล่งที่มาจากภาษีและรายได้อื่น 27,078.30 ล้านบาท และเงินกู้เพื่อชดเชยการขาดดุลงบประมาณ 162,921.69 ล้านบาท เพื่อให้มีงบประมาณรายจ่ายดำเนินการตามนโยบายที่จะสร้างความเข้มแข็งและยั่งยืนให้กับเศรษฐกิจภายในประเทศ การพัฒนาเศรษฐกิจฐานรากและชุมชนเข้มแข็ง ส่งเสริมการเพิ่มขีดความสามารถการแข่งขันของอุตสาหกรรมศักยภาพและเพื่อรักษาวินัยทางการคลังในการตั้งรายจ่ายเพื่อชดใช้เงินคงคลัง,ทั้งนี้ กรอบวงเงินสูงสุดที่รัฐบาลกู้ได้ตามพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ.2560 ตามบทบัญญัติแห่ง พ.ร.บ.การบริหารหนี้สาธารณะ พ.ศ.2548 จะมีจำนวนรวม 611,549.4 ล้านบาท แต่ในการจัดทำงบประมาณรายจ่ายประจำปี 2560 รัฐบาลได้ดำเนินนโยบายขาดดุล 390,000 ล้านบาท ดังนั้น จึงยังมีวงเงินกู้ที่สามารถกู้เพิ่มเติมเพื่อชดเชยการขาดดุลงบประมาณอีก 221,549.4 ล้านบาท สำหรับการตั้งงบประมาณรายจ่ายเพื่อชดใช้เงินคงคลังครั้งนี้ กระทรวงการคลังแจ้งว่า แหล่งที่มาของรายได้สำหรับชดใช้เงินคงคลังจะมาจากรายได้สภาพคล่องส่วนเกิน และกำไรสะสมของรัฐวิสาหกิจและส่วนราชการอื่น,งบประมาณที่จัดทำเพิ่มเติมจะนำไปสู่การปฏิรูปการจัดทำงบประมาณในรูปแบบกลุ่มจังหวัด และการขับเคลื่อนเศรษฐกิจ จากเศรษฐกิจฐานรากของชุมชนตามนโยบายของรัฐบาลและแนวทางของนายสมคิด จาตุศรีพิทักษ์ รองนายกรัฐมนตรี ซึ่งเป็นงบวาย (Y) ตามสูตรการบริหารงบ XYZ ของ นายสมคิด โดยวงเงิน 190,000 ล้านบาทซึ่งเป็นงบ Y นี้ จะนำไปใช้ใน 3 ส่วนคือ การใช้จ่ายในโครงการพัฒนากลุ่มจังหวัดวงเงิน 100,000 ล้านบาท งบ ประมาณที่จัดสรรให้กับกองทุนหมู่บ้านหมู่บ้านละ 500,000 บาท รวมวงเงินประมาณกว่า 60,000 ล้านบาท และวงเงินเพื่อชดเชยเงินคงคลังของรายจ่ายงบประมาณในปีที่ผ่านมา 27,078.3 ล้านบาท,นอกจากนี้ ที่ประชุม ครม.ยังเห็นชอบในหลัก การให้มีการจัดตั้งคณะกรรมการกลั่นกรองโครงการตามแนวทางการสร้างความเข้มแข็งและยั่งยืนให้กับเศรษฐกิจในประเทศ ซึ่งจะเป็นคณะกรรมการที่มีความสำคัญในการกลั่นกรองการจัดทำงบประมาณและโครงการสำหรับการลงทุนในกลุ่มจังหวัดทั้ง 18 จังหวัด โดยผู้แทนประกอบไปด้วยสำนักงบประมาณ ผู้แทนจากกระทรวงการคลัง สำนักงานคณะกรรมการพัฒนาระบบราชการ (ก.พ.ร.) สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ตัวแทนจากภาคเอกชนที่เป็นตัวแทนของคณะ กรรมการร่วมรัฐและเอกชน (กรอ.) รวมทั้งตัวแทนจากภาคประชาชน,โดยคณะกรรมการชุดนี้ทำหน้าที่การกลั่นกรองโครงการต่างๆที่กลุ่มจังหวัดมีการเสนอเข้ามาภายในวันที่ 28 ธ.ค.นี้ ตั้งแต่ขั้นตอนการเสนอโครงการที่จะมีการทำการประชุมเชิงปฏิบัติการ (เวิร์กช็อป) ร่วมกัน จากนั้นคณะกรรมการกลั่นกรองฯ จะพิจารณาโครงการต่างๆให้แล้วเสร็จภายใน 5-7 วัน และนำเสนอ ครม.ภายในวันที่ 17 ม.ค.2560 และภายหลังจาก ครม.เห็นชอบจะได้นำเสนอสภานิติบัญญัติแห่งชาติ (สนช.) เพื่อให้ พ.ร.บ.งบประมาณเพิ่มเติมปี 2560 มีผลบังคับใช้ในเดือน ก.พ.ปีหน้า,การจัดทำงบประมาณกลางปี เพื่อสร้างความเข้มแข็งให้กับเศรษฐกิจชุมชนในครั้งนี้ การพิจารณาโครงการต่างๆ จะมีการพิจารณาได้รวดเร็วเนื่องจากในการคัดเลือกและเสนอโครงการคณะกรรมการกลั่นกรองจะลงไปทำงานกับกลุ่มจังหวัดตั้งแต่ในขั้นตอนคัดเลือกโครงการเพื่อเสนอมาให้สำนักงบประมาณพิจารณา,นายวิสุทธิ์ ศรีสุพรรณ รมช.คลัง กล่าวหลังประชุม ครม.ว่า กระทรวงการคลังยังไม่ได้เสนอมาตรการลดหย่อนภาษีบุคคลธรรมดา สำหรับเงินได้เท่าที่ได้จ่ายเป็นค่าซื้อสินค้าหรือค่าบริการจากผู้ประกอบกิจการจดทะเบียนภาษีมูลค่าเพิ่ม (แวต) ตามจำนวนที่จ่ายจริงแต่ไม่เกิน 15,000 บาท หรือโครงการช็อปช่วยชาติที่จะนำมาใช้ระหว่างวันที่ 15-31 ธ.ค.นี้ เนื่องจากยังมีเวลาที่จะเสนอในสัปดาห์หน้าได้ เพราะตามหลักการของมาตรการที่เกี่ยวข้องกับภาษี หากอนุมัติแล้วจะต้องมีผลในทางปฏิบัติทันที เพราะถ้ามาตรการออกมาก่อน และยังไม่มีผลบังคับใช้ อาจส่งผลให้ประชาชนชะลอการใช้จ่ายในช่วงนี้ได้.
ครม.เห็นชอบจัดทำงบประมาณกลางปี 2560 พุ่งแตะ 190,000 ล้านบาท มาจาก การกู้เงินชดเชยขาดดุล 162,921 ล้านบาท ภาษีและรายได้อีก 27,078 ล้านบาท 
สำนักงบประมาณ,งบประมาณรายจ่าย,กระทรวงการคลัง,ช็อปช่วยชาติ,สมคิด จาตุศรีพิทักษ์